Farvel til lilla: Telia bliver til Norlys på mandag

På mandag siger danskerne farvel til et af mobilbranchens mest genkendelige navne, når Telia officielt skifter navn til Norlys. Det markerer afslutningen på næsten 30 års tilstedeværelse under det lilla logo – og begyndelsen på en ny æra, hvor Norlys samler mobiltelefoni under sit eksisterende energibrand.

Skiftet er et led i Norlys’ strategi om at tilbyde ét samlet sted for både energi, tv, internet og nu også mobil. Ifølge selskabet er ambitionen at gøre det lettere for både husstande og virksomheder at finde løsninger ét sted.

– Vi har arbejdet i fem år hen mod denne dag, siger Kathrine Forsberg, der er direktør for Norlys’ kundeforretning.

Hvad sker der for dig som kunde?

For eksisterende Telia-kunder betyder navneskiftet ikke praktiske ændringer. Produkter, priser og mobilabonnementer forbliver de samme, og hverken SIM-kort eller betalingsoplysninger skal opdateres. Den eneste synlige forskel bliver, at regningen fremover kommer fra Norlys – og at butikkerne får nye farver og facader.

Alle 30 Telia-butikker får nyt navn og logo, mens de fem eksisterende Norlys-butikker nu også vil sælge mobiltelefoner og -abonnementer.

Skiftet sker i et år, hvor Telia Danmark kunne have fejret 30-års jubilæum. Siden selskabet trådte ind på markedet i 1995, er der sket enorme teknologiske spring. Dengang fandtes der omkring 800.000 mobilabonnementer i Danmark – i dag er tallet over ti gange højere.

Kathrine Forsberg ser tilbage med respekt for Telia-tiden, men også med fokus på fremtiden:

– Det er et farvel til et brand, som mange har haft et forhold til, men vi tager styrkerne med os over i Norlys, siger hun.

Fra mandag skal mobilkunder altså begynde at vænne sig til rød-hvide farver i stedet for lilla – og til et nyt navn på fakturaen.

Læs også: Købet af Telia godkendt af baglandet.

Farvel til lilla: Telia bliver til Norlys på mandag